SUNDHEDSSTYRELSENS blåstempling af rituel drengeomskæring tillægges enorm vægt af politikere og offentlighed. Men styrelsens nylige udmeldinger er funderet på sjusk, ignorerer barnets rettigheder og modsiges i klare vendinger af danske læger. Når man kaster et blik tilbage på det forløb, som har ført op til den diskussion, som foregår i øjeblikket, bliver det tydeligt, at grundlaget for at tage stilling til spørgsmålet om omskæring hviler på fejl og mangler fra Sundhedsstyrelsen.

ISOMMEREN2012 kom det frem, at Sundhedsstyrelsen ikke havde overblik over omfanget af rituelle omskæringer i Danmark. Derfor bad daværende sundhedsminister Astrid Krag Sundhedsstyrelsen om at lave en undersøgelse. I juni 2013 udsendte styrelsen sit ' Notat om omskæring af drenge', og både før og efter har trængte politikere henvist til notatet for at slippe for selv at tage stilling i sagen.

Med konklusionen, der i forskellige varianter lyder sådan her: »Sundhedsstyrelsen finder ikke anledning til at anbefale et forbud mod rituel omskæring af drengebørn«, er notatet reelt blevet en effektiv stopklods for ethvert forsøg på at ændre lovgivningen. Det er ikke kun Astrid Krag, der har gemt sig bag Sundhedsstyrelsens notat.